Sit koloniale en apartheidstandbeelde in Museum van Skande, sê minister | Maroela Media
Standbeelde uit die koloniale en apartheidstyd moet in 'n nuwe Museum van Skande geplaas word, soos wat Rusland met standpunte uit die kommunistiese era gedoen het, het die minister van sport, kuns en kultuur, Nathi Mthethwa, Donderdag in die parlement gesê.
Mthethwa het tydens 'n erfenisdagdebat in die Nasionale Raad van Provinsies gesê die Museum van Skande, wat byvoorbeeld standbeelde van Wladimir Lenin bevat, is baie gewild by veral oorsese besoekers, en so 'n Museum van Skande kan ewe gewild by buitelandse besoekers aan Suid-Afrika wees.
Volgens Mthethwa is nie alle geskiedenis werklik erfenis nie. Hy het die verwydering van die borsbeeld van oudpres. CR Swart voor die polisiehoofkwartier in Durban met genoegdoening in herinnering geroep.
Die minister het gesê die suksesvolle voorkoming van pleknaamveranderinge wys dat enige rewolusie teengestaan sal word deur teenrewolusionêre magte. Hy meen ook die proses van openbare raadpleging rem transformasie, en dat 'n eenvormige beleid deur alle provinsies gevolg moet word.
Hy is teengespreek deur die DA-LP Willie Aucamp, wat gesê het dit sou 'n fout wees om enigeen se erfenis te ignoreer of in temaparke te plaas, want ons almal is trots op ons voorouers. Niemand moet toelaat dat radikales die land se inwoners verdeel nie, en die besluite kom die regering nie toe nie want dit sal mense net polariseer.
Aucamp het gevra dat mense moet verenig, nie verdeel nie, en dat ons veral oorweeg wat die erfenis is wat ons vir ons kinders agterlaat.
Namens die ANC het Elleck Nchabeleng gesê Afrika-erfenis word ondermyn, soos die ontdekkings die afgelope eeu by Mapungubwe duidelik aantoon. "Ons erfenis moet die gemeenskap reflekteer wat ons wil wees. Ons kan nie 'n standbeeld van dr. HF Verwoerd by die ingang van Robbeneiland oprig nie," aldus Nchabeleng.
Hy het gevra dat meer klem op die rol van vroue in die Suid-Afrikaanse erfenis geplaas word, byvoorbeeld Charlotte Maxeke en die reënkoningin Modjadji.
Namens die DA het Mbulelo Bara gesê dit help nie veel die ANC probeer erfenis bevorder terwyl ANC-bedrog kunstenaars verarm nie. Wat belangrik is, is wat ons saambind, ons gedeelde en ons individuele erfenis, verenig in ons diversiteit.
Mmabatho Mokause (EFF) het gesê dit is tyd dat die ANC, wat wit meerderwaardigheid onderskryf, trots raak op swart erfenis. Sy het voorspel swart mense sal hul eie erfenis skep met die oorname van grond en minerale.
Fanie du Toit (VF Plus) het 'n vurige toespraak afgesteek waarin hy gesê het mens moet trots wees op wat jy is – ook op jou ras, wat jou ras ook al is. Hy is trots daarop dat hy wit is, 'n man is, 'n Afrikaner is en 'n Suid-Afrikaner is. Hy het sy voorvaders in herinnering geroep wat met die een hand op die ploeg en die ander op die Bybel 'n toekoms gebou het en gesê hy kan in sy taal lag, sing, liefhê en veg, en dat Afrikaner-voorvaders ook bloed gesweet het onder verdrukking. Du Toit het LP's daaraan herinner dat ons nalatenskap aan ons kinders ons erfenis vorm.
Se n totaal onbevoegde Mthethwa. Die hele ANC hoort in n museum van skande.
Museum vir skande…die regering maak boeke vol van skande en kan nie met die verlede wil vergelyk nie.Ons sal al die verwoesting,misdaad en korrupsie ook eendag kan vir die wereld wys met trots geborg deur die ANC en "our people"
Geagte Mnr Minister, hierdie is deel van my, 'n Suid-Afrikaans gebore burger, se nalatenskap en geskiedenis. Ek stem geensins met u redenasie saam nie!
Pasop meneer, as jy standbeelde in n museum van skande wil sit is die kans groot dat n beeld van jou dalk langs oom Paul opeindig.
Standbeeld van Hendrik French Verwoerd, wat beplan het om tuislande te stig sodat elke nasie dieselfde onafhanklikheid kon ontwikkel waarvoor Afrikaanse kommentators nou vra, in 'n Museum van Skande, en standbeeld van Shaka, wat duisende swartes vermoor het, in 'n museum van helde. Ek woon toevallig op 'n plek wat na Shaka vernoem is, ten spyte van die moordenaar wat hy was.